Ettepanek: NÕUKOGU OTSUS seisukoha kohta, mille liit võtab Ühinenud Rahvaste Organisatsiooni Euroopa Majanduskomisjoni halduskomitees seoses mootorsõidukite ringlussevõetavuse ühtseid sätteid käsitleva eeskirja kavandiga /* COM/2013/0697 final - 2013/0336 (NLE) */





SELETUSKIRI 1. ETTEPANEKU TAUST · Ettepaneku põhjused ja eesmärgid ÜRO Euroopa Majanduskomisjon (UNECE) töötab rahvusvahelisel tasandil välja ühtlustatud nõudeid, mille eesmärk on kõrvaldada tehnilised tõkked mootorsõidukite ja nende jaoks ette nähtud süsteemide kaubanduselt 1958. aasta muudetud kokkuleppe osaliste vahel ning tagada selliste sõidukite ja nende jaoks ette nähtud süsteemide kõrge ohutus- ja keskkonnakaitsetase. UNECE-l valmis hiljuti mootorsõidukite ringlussevõetavuse ühtseid sätteid käsitleva eeskirja kavand. Selle eeskirja kavandi eesmärk on kehtestada romusõidukite ning nende osade ja varustuse ringlussevõtmise, korduskasutamise ja taaskasutamise nõuete kogum, millega tagatakse ressursside tõhus kasutamine ning parem keskkonnakaitse. Käesoleva ettepaneku eesmärk on kindlaks määrata liidu seisukoht mootorsõidukite ringlussevõetavuse ühtseid sätteid käsitleva UNECE eeskirja kavandi suhtes ning näha ette, et liit, keda esindab komisjon, hääletab selle kavandi poolt. · Üldine taust Tehnilised nõuded mootorsõidukite tüübikinnitusele, pidades silmas mootorsõidukite ning nende osade, seadmete ja ressursside korduskasutatavust, ringlussevõetavust ja taaskasutatavust, on praegu M1- ja N1-kategooria sõidukite jaoks sätestatud direktiivis 2005/64/EÜ[1]. Vastavalt direktiivile 2000/53/EÜ[2] on ette nähtud asjakohased sätted tagamaks, et tüübikinnituse saanud M1- ja N1-kategooria sõidukeid võib turule lasta ainult juhul, kui nad on korduskasutatavad ja/või ringlussevõetavad vähemalt 85 % ulatuses nende massist ning kordus- ja/või taaskasutatavad vähemalt 95 % ulatuses nende massist. Mootorsõidukite ringlussevõetavuse ühtseid sätteid käsitleva UNECE eeskirja kavandi vastuvõtmisega astutakse oluline samm tehnilise ühtlustamise ja turu ühtlustamise suunas ning romusõidukite osade, seadmete ja süsteemide ringlussevõtmiselt, korduskasutamiselt ja taaskasutamiselt võimalike kaubandustõkete eemaldamise suunas, kuna ELi liikmesriigid võivad kasutada eeskirja teksti alusena asjaomaste siseriiklike normide kehtestamisel. Seepärast nähakse praegu ette, et liit hääletab mootorsõidukite ringlussevõetavuse ühtseid sätteid käsitleva UNECE kavandatava eeskirja poolt, et rahvusvahelisel tasandil kehtiksid rahvusvahelist kaubandust hõlbustavad ühised ühtlustatud nõuded. See võimaldaks Euroopa äriühingutel järgida ühtainsat üleilmselt, st UNECE 1958. aasta muudetud kokkuleppe osalisriikides tunnustatud nõuete kogumit. · Ettepaneku valdkonnas kehtivad õigusnormid Tüübikinnituse nõudeid, pidades silmas mootorsõidukite korduskasutatavust, ringlussevõetavust ja taaskasutatavust, käsitletakse ELi tasandil praegu direktiivis 2005/64/EÜ. Direktiiv 2005/64/EÜ põhineb direktiivil 2000/53/EÜ, milles on sätestatud romusõidukite tehnilised nõuded. Mõlema ELi direktiiviga luuakse õiguslik alus romusõidukitele kehtivate nõuete ühtlustamisele ELi tasandil. UNECE õigusakt nõuete ühtlustamiseks rahvusvahelisel tasandil praegu puudub. · Kooskõla Euroopa Liidu muude tegevuspõhimõtete ja eesmärkidega Ettepanek on kooskõlas direktiivide 2005/64/EÜ ja 2000/53/EÜ eesmärkidega ning seega ka ELi tervishoiu-, ohutus- ja keskkonnaalaste eesmärkidega, samuti ELi eesmärgiga tagada keskkonnakaitse kõrge tase kogu liidu territooriumil. Lisaks on ettepanek kooskõlas raamdirektiiviga 2007/46/EÜ[3] ja eesmärgiga teha edusamme mootorsõidukite tüübikinnitust käsitlevate õigusaktide rahvusvahelisel ühtlustamisel. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED · Konsulteerimine huvitatud isikutega Ettepaneku koostamise ajal osales Euroopa Komisjon UNECE reostuse ja energeetika töörühmas (GRPE), mille koosolekute raames kohtusid sidusrühmade ja liikmesriikide esindajad. Samuti pidas komisjon kahepoolseid konsultatsioone sidusrühmade ja sidusrühmade organisatsioonidega. Uue eeskirja kavandamisel arutati teksti põhiaspekte töörühma 63., 64. ja 65. koosolekul. · Mõju hindamine Mootorsõidukite ringlussevõetavuse ühtseid sätteid käsitlev UNECE eeskiri põhineb täielikult direktiivide 2005/64/EÜ ja 2000/53/EÜ nõuetel ja sätetel ning seda võib käsitada mootorsõidukite tüübikinnitust käsitleva raamdirektiivi 2007/46/EÜ täiendusena. 3. ETTEPANEKU ÕIGUSLIK KÜLG · Kavandatud meetmete kokkuvõte Ettepanek võimaldab liidul, keda esindab komisjon, hääletada mootorsõidukite ringlussevõetavuse ühtseid sätteid käsitleva UNECE eeskirja kavandi poolt. · Õiguslik alus Võttes arvesse nõukogu otsuse eesmärki ja sisu, on ettepaneku õiguslik alus ELi toimimise lepingu artikkel 114 ja artikli 218 lõige 9. Nõukogu otsuse vastuvõtmisel tuleb järgida nõukogu otsuse 97/836/EÜ artikli 4 lõikes 2 sätestatud korda. · Subsidiaarsuse põhimõte Direktiivis 2000/53/EÜ on sätestatud romusõidukite ringlussevõetavuse ning kordus- ja taaskasutatavuse tehnilised nõuded. Lisaks sellele on direktiivis 2005/64/EÜ sätestatud tüübikinnituse nõuded, pidades silmas mootorsõidukite korduskasutatavust, ringlussevõetavust ja taaskasutatavust, ning liikmesriikide otsustada on jäetud konkreetsed meetmed, mida tuleb võtta eespool nimetatud nõuete täitmiseks. Seega võib mootorsõidukite ringlussevõtmine ja romusõidukite töötlemine mängida olulist rolli ELi tervishoiu-, ohutus- ja keskkonnakaitsealaste eesmärkide saavutamisel ning aidata ELil tagada keskkonnakaitse kõrge tase kogu liidu territooriumil. Arvestades eespool kirjeldatud olukorda ja vastavalt subsidiaarsuse põhimõttele, on asjakohane, et EL hääletab mootorsõidukite ringlussevõetavuse ühtseid sätteid käsitleva UNECE eeskirja poolt, võttes seejuures arvesse liikmesriikide suutlikkust otsustada, kas eeskirja tuleks nende riiklikul tasandil kohaldada mootorsõidukite ringlussevõetavust arvestava kohustusliku tüübikinnituse kehtestamiseks või mõnel muul eesmärgil. Ilma et see piiraks liikmesriikide õigust teha otsuseid oma pädevuse piires, kohaldatakse 1958. aasta kokkuleppe peamisi eeskirju siiski kogu ELi ja samamoodi kõikide liikmesriikide suhtes. Seepärast on ettepanek kooskõlas subsidiaarsuse põhimõttega. · Proportsionaalsuse põhimõte Ettepanek on kooskõlas proportsionaalsuse põhimõttega, sest see ei lähe kaugemale, kui on vaja siseturu nõuetekohase toimimise tagamiseks, tagades samal ajal keskkonnakaitse kõrge taseme. · Vahendi valik Kavandatav vahend: nõukogu otsus. Nõukogu otsust peetakse asjakohaseks, kuna see on kooskõlas ELi toimimise lepingu artikli 218 lõikega 9. 4. MÕJU EELARVELE Ettepanek ei mõjuta ELi eelarvet. 2013/0336 (NLE) Ettepanek: NÕUKOGU OTSUS seisukoha kohta, mille liit võtab Ühinenud Rahvaste Organisatsiooni Euroopa Majanduskomisjoni halduskomitees seoses mootorsõidukite ringlussevõetavuse ühtseid sätteid käsitleva eeskirja kavandiga EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 114 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Liit ühines nõukogu otsusega 97/836/EÜ[4] ÜRO Euroopa Majanduskomisjoni kokkuleppega, milles käsitletakse ratassõidukile ning sellele paigaldatavatele ja/või sellel kasutatavatele seadmetele ja osadele ühtsete tehnonõuete kehtestamist ja nende nõuete alusel väljastatud tunnistuste vastastikust tunnustamist (1958. aasta muudetud kokkulepe). (2) Mootorsõidukite ringlussevõetavuse ühtseid sätteid käsitleva UNECE eeskirja kavandi[5] standarditud nõuetega kavatsetakse kõrvaldada tehnilised tõkked ringlussevõtmiseks ning kordus- ja taaskasutamiseks mõeldud romusõidukite seadmete ja osade kaubanduselt 1958. aasta muudetud kokkuleppe osalisriikide vahel ning tagada nende süsteemide tulemuslikkus ja keskkonnakaitse kõrge tase. (3) On asjakohane kindlaks määrata liidu nimel 1958. aasta muudetud kokkuleppe halduskomitees võetav seisukoht kõnealuse UNECE eeskirja kavandi vastuvõtmise suhtes, ON TEINUD JÄRGMISE OTSUSE: Ainus artikkel Liit, keda esindab komisjon, võtab 1958. aasta muudetud kokkuleppe halduskomitees seisukoha hääletada UNECE eeskirja kavandi (mis on esitatud dokumendis ECE TRANS/WP.29/2013/125 ja mis käsitleb mootorsõidukite ringlussevõetavuse ühtseid sätteid) poolt. Brüssel, Nõukogu nimel [1] Euroopa Parlamendi ja nõukogu direktiiv 2005/64/EÜ, 26. oktoober 2005, mis käsitleb mootorsõidukite tüübikinnitust, pidades silmas mootorsõidukite korduvkasutatavust, ringlussevõetavust ja taaskasutatavust, ning millega muudetakse nõukogu direktiivi 70/156/EMÜ (ELT L 310, 25.11.2005, lk 10). [2] Euroopa Parlamendi ja nõukogu 18. septembri 2000. aasta direktiiv 2000/53/EÜ kasutuselt kõrvaldatud sõidukite [Termin on muutunud. Uus termin on „romusõiduk”] kohta (EÜT L 269, 21.10.2000, lk 34). [3] Euroopa Parlamendi ja nõukogu direktiiv 2007/46/EÜ, 5. september 2007, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv) (ELT L 263, 9.10.2007, lk 1). [4] EÜT L 346, 17.12.1997, lk 78. [5] UNECE dokument ECE TRANS/WP.29/2013/125.